Budyšin (SN/MWj). Po prěnim twarskim wotrězku na tak mjenowanej Hammerec horje wot wčerawšeho Budyske Schillerowe zelenišća tež mjez Dwórnišćowej a Seminarskej wutwarjeja. Tam kładu mjez druhim nowe roły za dalnoćopłotu a wodu kaž tež milinowe a datowe kable, zdźěli měšćanske zarjadnistwo w nowinskim wozjewjenju.
Něšto stow metrow dołhi puć, kotrehož parkowanske městna su tež mjez wopytowarjemi Němsko-Serbskeho ludoweho dźiwadła woblubowane, ma přichodnje wěsćiši być. To budźe na dobro šulerjow wobeju gymnazijow, hudźbneje šule a noweho powołanskošulskeho centruma. Tam płaći potom spěšnosć 30 km/h. Dotal křiwje k jězdni připrawjene parkowanske městna budu potom paralelnje k njej. Tak so jich ličba wot 47 na 24 pomjeńši. Za to natwarja na šulskim boku přidatny chódnik. Na křižowanišću na Seminarskej so chódnik rozšěri. Za awta wostanu Schillerowe zelenišća jednosměrowa dróha, kolesowarjo smědźa do wobeju bokow jězdźić.
szl_Latn szl_Latn